á bɔ́n bə́ Adonikam: bəməlígī mvúa, mwé nâ: Elifɛleth, Yéiel ai Shemaya, esámbá ai bod məwóm mə́saman; 14á bɔ́n bə́ Bigwai: Utái ai Zabud, esámbá ai bod məwóm zamgbál. Dulǔ Esdras á Yērúzalɛm 15Mə ngákóan bɔ́ babi ai oswé yā wákə Âhawa, ńdɔ̄ bǐ ngávūd mīńkán hālá mə̄lú mə́lɛ́. Mə fɔmbɔ́ naa hə bod bə́ ńnam ai bəfada ḿbɔ̄ bə́ ngábə́ étēde, təge ai bɔ́n bə́ Lévi. 16Ńdɔ mə ngátɔ́b Eliézer, Ariel, Shemaya, Elnatân, Yarib, Elnatân, Natân, Zekarya, Meshulam, ai bǒd yā bə́ ngábə́ bələ́ ḿbəmbə fəg, mə lómó bɔ̄ ábə Ido, ǹkúkúmá yā ábōdā sí yā Kasifya, 17mə́ mǎn bɔ tə́bələ ḿból báyəan kə́ kɔ̄bɔ ai Ido bân bəbə́nyāŋ, yā bə́ ngábə́ mvóg ábódā sí yā Kasifya, nâ bə́ lom bía bəsíé ású Ndá Zambá wāān. 18Ḿból ḿbəmbə wɔ́ mvam Zambá wāān á ngábə́ ai bía, ńdɔ̄ bə́ ngávə́ bía m̀fəfə́g mod, á bɔ́n bə́ Mahli, mɔ́n Lévi, mɔ́n Ísraɛ̂l, nálā wâtian nâ Sherebya, bɔ́n bóé ai bəbə́nyāŋ, á tâŋ bod awômo ai mwom, 19ai Hashabya bân Yeshaya, á bɔ́n bə́ Merari, ai bɔ́n bábán: bod məwóm mə́bɛ̄; 20ai á zāŋ bəsíé bə̄tɔ́g yā Dávid bân bətə́bə bə́ ósú bə́ ngávə́ bəlevíta nə́ bə́ sye bɔ́, bəsíé bə̄tɔ́g ǹtɛd ai məwóm mə́bɛ̄, mwé mábán bɔ́ bə́sə ǹtilán. 21Ńdɔ mə ngátə́le mvéndé eki bídí á mgbág oswé Ahawa hālá, ású yə̄ nâ bǐ lə́dē fúlú edzɔdi nyɔ́l á mís mə́ Zambá wāān bǐ dzāī fə̄ nyé naa dulu dáán á wūlu m̀bəŋ, ású dáán bíā bə́bēn ai ású mə́ndá mə́ bod máán ai byə́m byáán bísə, 22amú lə́ ngáyi bɔ̌ dzam ósɔ́n nə́ mə́ dzāi ǹkúkúmá naa á və ma bəzimbi ai bəbɛ́d bikabilí nə́ bə́ kə̄ bâbaala bíā ai zěn ésə, amú é dzóm bī ngákad ǹkúkúmá é ngábə́ nâ: "Wɔ́ mvam Zambá wāān wákālā ébá bə́sə̄ bádzə̄ŋ nyé hədá ngul dzié ai olún wóé byâvuŋ ébá bádzoge nyé á nyɔ́l.”